2. ปัจจัยความเสี่ยง

2.1 ความเสี่ยงในเรื่องวัตถุดิบ

วัตถุดิบหลักที่ใช้ในการผลิต คือเม็ดพลาสติก
ซึ่งราคาเม็ดพลาสติกในประเทศมีการเปลี่ยนแปลงขึ้นลงได้ตามอุปสงค์และอุปทานของผู้ผลิตและผู้ใช้ทั่วโลก
ทำให้ต้นทุนการผลิตปรับตัวเพิ่มขึ้น ลดลงตามราคาเม็ดพลาสติก การกำหนดราคาขายจึงทำได้ลำบาก
และในบางครั้งประสบปัญหาการขาดตลาดเนื่องจากปริมาณการผลิตไม่เพียงพอกับความต้องการของผู้ใช้ที่มีมากขึ้น
และตลาดเม็ดพลาสติกเป็นตลาดผู้ขายน้อยราย ทำให้เกิดความเสี่ยงจากการพึ่งพิงผู้ขาย และในปี
2553 ที่ผ่านมา เกิดกรณีมาบตาพุด ส่งผลกระทบทำให้เม็ดพลาสติกผลิตออกตลาดน้อยลง

แนวทางแก้ไข

บริษัทติดตามสภาวการณ์ที่เกี่ยวข้องกับภาวะเศรษฐกิจมหภาคที่เกี่ยวข้องกับวัตถุดิบเพื่อให้ทราบว่า
มีสภาพการขาดแคลนวัตถุดิบมากน้อยเพียงใด ราคาผันผวนเพียงใด และจะคลี่คลายไปในทางใด
มีการติดตามราคาวัตถุดิบอย่างใกล้ชิดประกอบการพิจารณาตัดสินใจในการสั่งซื้อและบริหารจัดการสต็อควัตถุดิบคงคลังให้มีความเหมาะสมและรวดเร็วสอดคล้องกับราคาตลาดโลกของวัตถุดิบเพื่อลดผลกระทบจากความผันผวนด้านราคาของวัตถุดิบ

เพื่อป้องกันปัญหาการขาดแคลนวัตถุดิบ บริษัทได้คัดเลือกผู้ขายสินค้าไว้หลายราย ในหลายผู้ผลิต
เพื่อป้องกันการขาดแคลนวัตถุดิบ และเกิดปัญหาการผูกขาดด้านราคา
และบริษัทได้ขอจองวัตถุดิบไว้ล่วงหน้าก่อนส่งมอบเพื่อให้ได้ราคาที่เหมาะสม กรณีที่บริษัทพิจารณาว่า
ราคาจะสูงขึ้นในอนาคต
โดยได้ตกลงการทำสัญญาซื้อระยะยาวเพื่อให้ผู้ขายได้ทราบถึงความต้องการเม็ดพลาสติกเพื่อให้สามารถจัดสรรให้แก่บริษัทได้

ในขณะเดียวกัน บริษัทได้ปรับปรุงระบบการผลิต เพื่อเพิ่มประสิทธิภาพในกระบวนการผลิต
ลดความสูญเสีย ที่อาจเกิดขึ้นและสามารถใช้วัตถุดิบให้เกิดผลผลิตได้อย่างคุ้มค่าและประหยัด
และปัญหาความเสี่ยงในเรื่องวัตถุดิบนี้ยังสามารถบริหารจัดการได้
โดยคำนึงถึงการทำสัญญาขายในระยะยาวให้แก่ลูกค้าที่มีศักยภาพ
รวมทั้งการขยายฐานลูกค้าให้มียอดขายสูงขึ้น เพื่อรักษาระดับยอดขายไม่ให้มีความผันผวน
ทำให้การพยากรณ์ความต้องการวัตถุดิบเป็นไปอย่างแม่นยำมากขึ้น

อย่างไรก็ตาม แม้วัตถุดิบจะมีราคาผันผวนขึ้นลงมากเพียงใดก็ตาม
บริษัทก็ยังมุ่งเน้นการใช้วัตถุดิบที่มีคุณภาพโดยไม่ปลอมปนสิ่งใด ๆ ลงในการผลิต
เพื่อลดต้นทุนการใช้วัตถุดิบ

2.2 ความเสี่ยงด้านรายได้และการผลิต

จากงบการเงินรวมสอบทานแล้ว ประจำปี 2553 สิ้นสุดวันที่ 31 ธันวาคม 2553 ของบริษัท
มีรายได้จากการขายในปี 2553 จำนวน 162.85 ล้านบาท เมื่อเทียบกับ ปี 2552 บริษัท
มีรายได้จากการขาย จำนวน 220.62ล้านบาท จากรายได้ที่ลดลงมากนี้
ซึ่งส่วนหนึ่งเกิดจากสภาพการแข่งขันในอุตสาหกรรมที่ทวีสูงขึ้น
และสภาพเครื่องจักรเก่าที่ยังไม่ได้รับการซ่อมแซมที่เหมาะสม
รวมทั้งขาดเครื่องจักรใหม่ทดแทนเครื่องจักรที่หมดสภาพ
ทำให้การผลิตในบางขั้นตอนเกิดปัญหาคอขวด ส่งผลกระทบต่อยอดขาย

แนวทางแก้ไข

บริษัทได้พิจารณาซ่อมแซมเครื่องจักรเก่าโดยเลือกเครื่องจักรที่ยังมีประสิทธิภาพในการใช้งาน
และเลิกใช้เครื่องจักรเก่าที่ขาดประสิทธิภาพ และได้มีการซื้อเครื่องจักรใหม่ทดแทน
รวมทั้งปรับปรุงทักษะคนงาน คาดว่าจะสามารถดำเนินการได้เสร็จสิ้นในปี 2554
รวมทั้งปรับปรุงผลิตภัณฑ์ให้เกิดสินค้าที่มีมูลค่าเพิ่ม เป็นที่ต้องการของตลาดที่ต้องการสินค้าคุณภาพดี
มีความคงทน ซึ่งบริษัทเห็นว่าเป็นตลาดที่มีศักยภาพและมีผู้ผลิตไม่มากนักที่สามารถทำได้
ขณะนี้บริษัทได้ดำเนินการผลิตผลิตภัณฑ์ดังกล่าวแล้ว และค่อยๆเพิ่มสัดส่วนการขายผลิตภัณฑ์ชนิดนี้
รวมทั้งลดการผลิตกระสอบไม่พิมพ์ อันเป็นสินค้าที่ไม่ก่อให้เกิดมูลค่าเพิ่มแล้ว

2.3 ความเสี่ยงด้านการเงิน

ต้นปี 2553 จนถึงไตรมาสสามของปี 2553
บริษัทประสบปัญหาการชำระหนี้กับสถาบันการเงินตามสัญญาปรับโครงสร้างหนี้ที่ทำไว้เมื่อปี 2547 ณ
สิ้นเดือนพฤศจิกายน 2553 บริษัทมีหนี้สินรวมทั้งสิ้น 172.45 ล้านบาท โดยแบ่ง เป็น

1.  เงินต้นค้างชำระ 138 ล้านบาท

2.  ดอกเบี้ยค้างชำระ 34.45 ล้านบาท

ทำให้บริษัทตกเป็นผู้ผิดนัดชำระหนี้ และต้องเสียค่าปรับผิดนัดชำระหนี้
และมีความเสี่ยงที่จะถูกสถาบันการเงินดังกล่าวฟ้องร้องเป็นคดีความ

แนวทางแก้ไข

เพื่อแก้ไขปัญหาดังกล่าว
บริษัทได้ตีโอนที่ดินใช้หนี้และทำสัญญาปรับปรุงโครงสร้างหนี้ฉบับใหม่กับธนาคารดังกล่าว
เมื่อเดือนธันวาคม 2553 การตีโอนชำระหนี้ดังกล่าว ทำให้ลดยอดเงินต้นลง 95.50 ล้านบาท
และลดดอกเบี้ยลง 15.20 ล้านบาท
และผลจากการปรับโครงสร้างหนี้ทำให้บริษัทได้รับยกเว้นดอกเบี้ยค่าปรับ 19.25 ล้านบาท
(หากปฏิบัติตามสัญญาได้สำเร็จ) และคงเหลือยอดหนี้ 42.50 ล้านบาท
และมีสัญญาผ่อนชำระในระยะยาว ความเสี่ยงด้านการเงินจึงลดลง บริษัทเห็นว่า
บริษัทมีศักยภาพเพียงพอที่จะรับภาระการผ่อนชำระยอดหนี้จำนวนดังกล่าวได้
สำหรับรายละเอียดการจัดทำสัญญาปรับปรุงโครงสร้างหนี้
บริษัทได้จัดทำสรุปสารสนเทศส่งตลาดหลักทรัพย์แห่งประเทศไทย
และจัดทำหนังสือเวียนแจ้งผู้ถือหุ้นแล้ว